Saksalaiskaupungissa sattui eilen kirveshyökkäys. Nyt poliisi etsii Bildin mukaan veitsellä varustautunutta hyökkääjää. Uudessa iskussa on loukkaantui 80-vuotias mies.

Saksalaislehti Bildin mukaan veitsellä varustautunut henkilö hyökkäsi perjantaina iltapäivällä Düsseldorfissa miehen kimppuun.

Poliisista kerrotaan saksalaislehdelle, että uhri on 80-vuotias mies. Hän loukkaantunui vakavasti, mutta hän oli pystynyt liikkumaan omin voimin hyökkäyksen jälkeen. Uhri on viety sairaalaan hoidettavaksi.

Isku sattui kaupungin keskustan ulkopuolella ilmeisesti lähellä Kalkumin ja Kaiserswerthin kaupunginosia, koska Bildin mukaan alueella sijaitsevan Theodor Fliedner -lukion opettajia ja oppilaita on lehtitietojen mukaan käsketty pysymään sisätiloissa.

Tekijä on yhä karkuteillä. Etsintöihin on Bildin mukaan hälytetty noin sata raskaasti aseistautunutta poliisia. Poliisi käyttää etsinnöissä myös helikopteria.

Kysymyksessä on jo toinen verinen hyökkäys kaupungissa vuorokauden sisällä.

Düsseldorfin päärautatieasemalla sattui torstai-iltana kirveshyökkäys, jossa loukkaantui yhdeksän ihmistä. Viimeisimmän tiedon mukaan torstain hyökkäyksen ei uskota olevan terrori-isku.

Poliisin mukaan perjantain hyökkäykseen liittyvät yksityiskohdat ovat vielä täysin auki. Poliisista on kuitenkin kerrottu Der Westenille, ettei tapauksen uskota liittyvän torstain kirveshyökkäykseen.